Làniana guduli ttu nu rethàtsilàꞌna nu ra lo ley quiꞌ Tata Dios nna uccua latsiꞌį ccą́ saber tiꞌiỹa ecàbi Jesús,
acca rą ne:
Maestro,
biani ná quiꞌni guniaꞌ para gataꞌ laꞌlabàni nu labí ttíą quiaꞌ cá.
Lèe nna rèe na:
Biani gaꞌna escrito lo ley.
Biani ritelíni luꞌ làti rùl·là luꞌ.
Becàbią nna rą:
Cátsiꞌíni luꞌ Señor Dios quiꞌ luꞌ lani itute lostoꞌ luꞌ,
lani itute latsiꞌ luꞌ,
lani itute fuerza quiꞌ luꞌ,
ąꞌhua lani itute laꞌ rulaba latsiꞌ quiꞌ luꞌ.
Cátsiꞌí huáni luꞌ iyaba ca luetsi enneꞌ luꞌ tiꞌatsi laꞌa luꞌ ba.
Jesús nna rèe na:
Tsèꞌba becàbi luꞌ.
Beni ba nuaꞌ nna huacca bàni bá lúꞌ.
Pero lą nna uccua latsiꞌį iria nàrìą,
acca rą Jesús:
Nú tegá nuaꞌ dà teꞌ cátsiꞌí teꞌ niꞌi.
Becàbi Jesús nna rèe:
Ttu nubeyuꞌ nna bedaꞌą ciudad Jerusalén nna deyyą para yetsi Jericó.
Bedàxuꞌ ca ubànà na,
gutua tè cą iyaba nu nùàꞌą hàstaá ca ỹó niá,
yala idíꞌ bèꞌ cą na,
bèttì tsalíáti taání cą na becuìtta tè cą.
Dia tè ttu sacerdote néda nía nna biláꞌnią nubéyuꞌa nna,
pero gutè taą́ ttu lado la.
Anía tehuá beni ttu descendiente quiꞌ Leví.
Exa tegáabá nía chi díą nna biláꞌ bánią nubéyuꞌa nna,
pero gutè tehuą́ ttu lado la.
Làniana ttu nubeyuꞌ samaritano nna yùꞌu huą́ néda nna gul·lani bą́ exa taá làti té nubéyuꞌa nna biláꞌ bánią na,
yala betúa latsiꞌį na.
Gubígaꞌ tìą,
gutàbią aceite nna vino nna lo ca huèꞌ quiꞌ niá nna beỹìgaꞌ tìą láriꞌ.
Làniana beduą na cuèꞌe biaꞌ quiꞌ niá nna,
gucheꞌą na leꞌ posada nna yala cuidado bèꞌą na.
Attu yuꞌutsá nna de dia enneꞌ samaritánuá édaꞌą nna,
gulèqquią chuppa moneda nna bete tìą lani nu ná xanaꞌ posádaá nna rą na:
Beyu bal·la tsàtèꞌ ą nna,
iyaba nu gúniíru luꞌ gasto nna,
hua yíỹá bá yaꞌ ą canchu chi eyèqquiaꞌ.
Annana,
biani rulaba latsiꞌ luꞌ.
Núlá canu nubéyuꞌa uccuatsiꞌíni nu beni díꞌ ca ubànàa cá.
Lą nna rą ne:
Nu gútaꞌ laꞌ retúalatsiꞌ quìꞌį lani nubéyuꞌa.
Làniana ra tè Jesús na:
Beyya nna beni huá seguir luetsi ejemplo nu bedua enneꞌ samaritánuá.